- Күп кенә малайҙар кеүек, мин дә Һауа-десант ғәскәрҙәрендә хеҙмәт итергә хыялландым һәм бының өсөн барыһын да эшләнем, спорт менән шөғөлләндем, ГТО нормаларын “бишле”гә тапшырҙым. Тыуған ил алдындағы бурысымды үтәргә ваҡыт еткәс, үҙем Һауа-десант ғәскәрҙәренә ебәреүҙәрен һораным, - тип хәтерләй Шамил Сабит улы. Һәм үтенесем ҡәнәғәтләндерелде. Миңә СССР-ҙың 60 йыллығы исемендәге легендар 103-сө гвардия Һауа-десант ғәскәрҙәре дивизияһында хеҙмәт итергә тура килде. Көн дә алыҫ араға марштар, атыу буйынса күнекмәләр, хәрби әҙерлек, парашюттан һикереүҙәр. Хәрби ант ҡабул итеү. Барыһы ла тиҙләтелгән режимда үтте.